次韻道卿咏雪約遵歐陽文忠公令不得用鶴玉潔白等字
作者：周紫芝
朝代：宋

paragraphs: 魯史書平尺，王春喜可占。
弄寒初照砌，逐吹旋縈簾。
水遠還迷望，山高遂失尖。
欺梅時滿樹，妬舞或陵襜。
鵲凍痴如夢，兒嬌喜欲拈。
人應横短櫂，誰且臥窮閻。
壯士知何畏，衰翁亦懶覘。
打窗時蔌蔌，拂帽更纖纖。
獸炭寒仍在，駝裘晚自添。
鷓鴣茶椀釅，鸚鵡酒杯甜。
歲事新愁破，詩章舊令嚴。
遙思庾樓夜，萬里一寒蟾。